Keskustan meppi Hannu Takkula paikkaa taskunsa ja nousee isopalkkaiseksi tuomariksi Euroopan tilintarkastustuomioistuimeen.

Hannu Takkula on toiminut kansanedustajana Lapin vaalipiiristä 1995-2004, EU-parlamentin jäsenenä 2004-2014 ja uudelleen vuodesta 2015. RONI LEHTI

Poliittiset virkanimitykset vaalipuheissaan kieltänyt pääministeri Juha Sipilä (kesk) on päättänyt nostaa pitkäaikaisen ystävänsä ja poliittisen tukimiehensä, keskustan europarlamentaarikon Hannu Takkulan eurooppalaiseen huippuvirkaan.

Valtioneuvosto päättää torstaina Takkulan nostamisesta Euroopan tilintarkastustuomioistuimen jäseneksi ensi vuoden maaliskuusta alkaen.

Valtioneuvoston tekee torstaina virallisen esityksen Suomen ehdokkaasta. Käytännössä Takkulan nimitys on kuitenkin tällä sinetöity, sillä myöhemmät käsittelyvaiheet ovat kumileimasimia. Tuomioistuimen jäsenet nimittää Eurooppa-neuvosto Euroopan parlamenttia kuultuaan kuuden vuoden toimikaudeksi, joka voidaan uusia.

Keskustalähteiden mukaan puheenjohtaja Sipilä oli vielä kesäkuussa aikonut nimityttää edeltäjänsä Mari Kiviniemen. Kiviniemen nykyinen virkakausi talousjärjestö OECD:n apulaispääsihteerinä on päättymässä ensi kesänä.

Potut pottuina

Keskustassa otaksutaan, että Kiviniemelle on järjestymässä jokin uusi työpaikka, minkä vuoksi Sipilä pääsi poimimaan Takkulan.

Takkula auttoi Sipilää tämän eduskuntavaalikampanjasssa vuonna 2011, jolloin self-made-miljonääri Sipilä valittiin ensi kerran kansanedustajaksi Oulun seudulta. Takkula raatoi myös Sipilän puheenjohtajakampanjassa seuraavana keväänä.

Sipilä on kertonut julkisesti, että Takkula on hänen pitkäaikainen ystävänsä. Kahta poliitikkoa yhdistää myös herätysliike; molemmat ovat lestadiolaisia.

Virkaan valituksi tultuaan Takkula korvaa tilintarkastustuomioistuimessa kokoomuksen entisen puheenjohtajan Ville Itälän, joka on hoitanut tehtävää vuodesta 2012. Itälä hakee nyt uusia työtehtäviä.

Keskustalaiset sanovat, että he maksavat kokoomukselle potut pottuina ja ottavat tuomarinviran takaisin Kepulle. Pääministeri Jyrki Katainen (kok) valitsi nimittäin Itälän tuomioistuimeen ja heitti aiemmin tehtävässä olleen keskustalaisen Olavi Ala-Nissilän sivuun. Ala-Nissilä kuuluu Sipilän kaveriklaaniin.

Kokoomuksen oli pikku pakko suostua Itälän kampeamiseen.

Keskusta oli edellyttänyt, että kokoomus nielee tilintarkastustuomioistuimen viran palauttamisen takaisin maalaisliitolle. Muussa tapauksessa keskusta ei olisi hyväksynyt kokoomuksen poliittisia virkajärjestelyjä eli sitä, että kokoomuksen ex-puheenjohtaja Alexander Stubb pääsee lepuuttamaan hermojaan pois päivänpolitiikasta ja saa ottaa Jan Vapaavuoren lämmittämän pankkiirinviran Euroopan investointipankissa.

Kärtti virkaa

Takkula on kärttänyt tilintarkastustuomioistuimen virkaa ainakin vuoden.

Koska Takkulalla ei ole menestyksellisen viranhoidon kannalta yleensä edellytettävää kompetenssia eli osaamista, hänelle järjestettiin poliittinen viikunanlehti. Takkula nostettiin viime vuonna Euroopan parlamentin kansainvälisen kaupan valiokuntaan. Tämä on käytännössä ainoa talouspätevyys Takkulan erittäin ohuessa ansioluettelossa, mutta poliittisessa virkanimityksessä vähempikin kelpaa, jos on sopiva ja pääministerin suojatti.

Takkula on koulutukseltaan kasvatustieteiden tohtori. Hänen tärkein politiikan ulkopuolinen työkokemus on kolme vuotta kestänyt ala-asteen luokanopettajan tehtävä.

Hannu Takkula on toiminut kansanedustajana Lapin vaalipiiristä 1995-2004, EU-parlamentin jäsenenä 2004-2014 ja uudelleen vuodesta 2015.

Takkula putosi Euroopan parlamentista vuoden 2014 vaaleissa. Kun Olli Rehn valittiin ministeriksi Sipilän hallitukseen, Takkula nousi varapaikalta takaisin mepiksi.

Juha Sipilä ja Hannu Takkula tuntevat pitkältä ajalta. Kuva vuodelta 2014. JUHASIPILA.FI

Lihava tili

Takkulalla on takanaan avioero, joka herätti tyytymättömyyttä hänen lestadiolaisissa äänestäjissään. Hän tuskin tulisi valituksi enää uudelleen poliittisiin luottamustehtäviin ainakaan vaalien kautta.

Uusi virka helpottaa myös hänen taloudellista asemaansa. Tuomioistuimessa on hyvät edut ja iso, pitkälti veroton palkka.

Tilintarkastustuomioistuimen ilmoituksen mukaan jäsenen peruspalkka on 21 155 euroa kuukaudessa. Tuomioistuimen mukaan etuuksiin kuuluvat myös houkuttelevat loma- ja eläke-edut sekä henkivakuutus ja maailmanlaajuinen terveydenhoitovakuutus.

Takkula pääsee näin näppärästi paikkaamaan avioeron ja vaalien köyhdyttämiä taskujaan, sillä esimerkiksi eurovaaleista hän on yhä pystyssä noin 74 000 euroa Nordeaan ja Osuuspankkiin.

Euroopan tilintarkastustuomioistuin on Luxemburgissa sijaitseva EU:n riippumaton ulkoinen tarkastaja, joka ajaa unionin veronmaksajien etua. Sillä ei ole oikeudellista toimivaltaa, vaan sen tehtävä on auttaa Euroopan komissiota hallinnoimaan EU:n talousarviota. Lisäksi se raportoi EU:n varainhoidosta.

Soini keväällä

Sipilän hallituksen poliittinen virkanimitysruletti huipentuu viimeistään ensi kevättalvella, jolloin hallituksen on viimeistään julkistettava, onko ulkoministeri Timo Soini päättänyt tarttua tyrkyllä olevaan poliittiseen virkaan Lontoossa, joka on Soinin unelmakaupunki.

Soinille on luvattu varajäsenen paikka Euroopan kehitys- ja jälleenrakennuspankin EBRD:n johtokunnassa.

Soini olisi menettänyt mahdollisuutensa tähän rahakkaaseen kolmivuotiseen tehtävään, jos hänen edustamansa perussuomalaisista loikannut eduskuntaryhmä ei olisi jatkanut hallituksessa.

EBRD-pankin toiminta on hiljattain liitetty osaksi Suomen kehitysyhteistyöpolitiikkaa. EBRD-asioista vastaa nykyisin ministeri Kai Mykkänen (kok), virantäyttö valmistellaan nimellisesti hänen alaisuudessaan.

Kehitysmaiden tukien leikkauksia ajanut Soini saattaakin huipentaa uransa Suomen ensimmäisenä kehitysapupankkiiriina.